**Nagovor predsednika Državnega sveta na 6. Mednarodni konferenci »Dnevi korporativne varnosti 2015«**

(18. marec 2015)

Spoštovani predsednik Slovenskega združenja korporativne varnosti dr. Denis Čaleta, gospa mag. Tatjana Bobnar, namestnica generalnega direktorja Policije, dr. Dragan Trivan, podpredsednik Privredne komore Beograd, cenjeni dr. Franc Željko Županič, direktor kontrole zračnega prometa Slovenije, spoštovani predavatelji, cenjene gostje, gospe in gospodje,

dovolite mi, da današnje znanstveno in strokovno srečanje pozdravim v imenu Državnega sveta Republike Slovenije, drugega doma slovenskega parlamenta. Z veseljem sem sprejel povabilo, da spregovorim nekaj uvodnih besed.

V sodobni družbi se vprašanje o varnosti namenja vse več pozornosti. Varnost postaja sama po sebi vrednota in predpogoj za kakršnokoli blaginjo. Skrb države se zato ne omejuje le na varovanje življenja, svobode in zasebne lastnine, pač pa se osredotoča tudi na širše okoliščine, predvsem na tiste. Ki vplivajo na gospodarsko stabilnost. Kajti brez gospodarske stabilnosti ni investicij in brez varnosti ni gospodarskega razvoja.

Iluzorno bi bilo pričakovati, da bi lahko tveganja v sodobni družbi povsem obvladovali. Večkrat slišimo, da živimo v času nenehnih tveganj. Sodobne družbe zaznamujejo družbena tveganja, povezana z neenakomernim gospodarskim razvojem, z velikimi socialnimi razlikami in vse hujšimi kulturnimi ali celo civilizacijskimi prepadi. Po drugi strani smo soočeni z velikimi okoljskimi tveganji, izzvanimi zaradi posegov v okolje in podnebnih sprememb. Naravnim nevšečnostim kot so potresi, poplave ipd. se le težko v celoti in načrtno izognemo. A vendar lahko po drugi strani do neke mere z ustrezno zakonodajo tlakujemo pot takim rešitvam, ki bodo dolgoročneje zagotovile miren, socialno pravičen, demokratičen in varen, to je trajnostno vzdržen gospodarski, politični in družbeni razvoj.

Sistemski pristop pri zagotavljanju varnosti v podjetjih in drugih organizacijah javnega in zasebnega okolja lahko prinese celotni družbi velike koristi. Te se odražajo v večji konkurenčnosti, sposobnosti preživetja in razvoja v okoliščinah stalno spreminjajočega se družbenega, gospodarskega in političnega okolja. Zato je izjemnega pomena tudi raziskovalno delo v okviru inštitutov kot je Inštitut za korporativne varnostne študije. Znanstven vpogled nam namreč omogoča razumevanje globalnega varnostnega okolja ter pripomore k razumevanju bodočih trendov na področju izvajanja in zagotavljanja celovitih varnostnih rešitev v poslovnem okolju in okolju javne uprave. Zato velja z vso resnostjo prisluhniti argumentom strokovnjakov in tudi izkušnjam praktikov. Tem tehtnim argumentom mora na koncu prisluhniti tudi politika. In Državni svet RS je pravi prostor srečevanja in izmenjave pobud civilne družbe, tudi strokovne in znanstvene sfere ter političnih odločevalcev.

Spoštovane udeleženke in udeleženci letošnje konference,

Prispevek letošnje konference vidim predvsem v dvigovanju splošnega družbenega zavedanja in višanju varnostne kulture, še posebej v gospodarskem sektorju. Naj bo konferenca priložnost za kvalitetno izmenjavo mnenj ter prijetno strokovno druženje.

Želim vam uspešno delo in hvala za pozornost.